Født Fri

Født Fri var en norsk stiftelse opprettet 15. november 2017 av Shabana Rehman. Stiftelsens formål var å jobbe mot æresrelatert vold og kontroll. Daglig leder var Shabana Rehman. 

I januar 2021 begjærte stiftelsen oppbud.

Historikk
Shabana Rehman etablerte stiftelsen etter å ha blitt kontaktet av venstrepolitiker Abid Raja.

Født Fri mottok totalt over 15 millioner kroner i offentlig støtte til å bekjempe æresvold. Det har blitt stilt spørsmål ved at en privat organisasjon ledet av en tidligere komiker og uten faglig kompetanse på vold fikk flere millioner uten utlysning til å bekjempe vold, i stedet for at pengene gikk til etablerte fagmiljøer med kompetanse på voldsfeltet.

Født Fri arbeidet blant annet med en skolerevy i Oslo.

Granskning, opphør av statsstøtte og oppbud

I september 2020 kunngjorde Kunnskapsdepartementet at stiftelsen med umiddelbar virkning ble fratatt statsstøtten som følge av det IMDi-direktør Libe Rieber-Mohn beskrev som «klare og systematiske brudd på forutsetningene for tilskudd». En uavhengig revisjonsrapport utarbeidet for Integrerings- og mangfoldsdirektoratet (IMDi) av revisjonsfirmaet EY fant systematiske brudd på reglene for forvaltningen av tilskudd og anbefalte politianmeldelse av forholdene. Tidligere ansatte i stiftelsen varslet om misbruk av tilskuddsmidlene; en tidligere ansatt i stiftelsen sa at jobben hennes omfattet å gå tur med Shabana Rehmans hunder og passe garderoben hennes.  I november 2020 ble det fattet vedtak om tilbakehold av tilskudd på 3 millioner kroner. Vedtaket ble opprettholdt av Kunnskapsdepartementet i juni 2021.

Organisasjonssekretæren i Født Fri, Morten Guldberg, har tidligere vært leder i organisasjonen Skepsis og styreleder i Ateistene. Han står bak bloggen Rasjonalitet som i november 2020 ble kritisert for å tillate kommentarfelt som sprer «grums og hat», spesielt mot muslimer, og som var blitt beskrevet som «høyreorienterte islamkritikere» . Forfatteren og bloggeren Gunnar Tjomlid uttalte at Guldbergs blogg «framstår til tider som ganske inspirert […] av alt-right-bevegelsen».

Bostyret uttalte i sin rapport til Kunnskapsdepartementet i april 2021 at vedtaket om å trekke statsstøtten til Født Fri var urettmessig, og at departementet burde omgjøre vedtaket. 
Bostyret presiserte videre at notatet fra EY inneholder flere feil, mangler og juridiske feiltolkninger, og at vedtaket i IMDi om å trekke tilbake statsstøtte var urettmessig fordi «tilbaketrekkingen av vedtatt statsstøtte fremstår som å være i strid med proporsjonalitetsprinsippet i forvaltningsretten.».

Referanser

Eksterne lenker
  

Norske stiftelser
Etableringer i 2017